b'\n_START_ARTICLE_\nLegio IX Hispana\n_START_PARAGRAPH_\nLegio IX Hispana var en romersk legion._NEWLINE_Den ble antagelig opprettet av Julius C\xc3\xa6sar f\xc3\xb8r 58 f.kr., i forbindelse med gallerkrigene. Legionen forsvant under Marcus Aurelius, og det kan antas at den ble knust i en trefning uten at dette er sikkert dokumentert. Symbolet for legionen er ukjent, men det var muligens en okse, slik det var for de andre legionene til C\xc3\xa6sar._NEWLINE_Legionen var med under hele felttoget i Gallia. Under borgerkrigen var de lojale mot C\xc3\xa6sar hele tiden. De kjempet ved Dyrrhakhium og Pharsalos i 48 f.Kr., og i felttoget i Africa i 46 f.Kr.. Etter sin endelige seier oppl\xc3\xb8ste C\xc3\xa6sar legionen, og ga veteranene jord i omr\xc3\xa5det rundt Picenum._NEWLINE_Etter mordet p\xc3\xa5 C\xc3\xa6sar gjeninnkalte Octavian veteranene for \xc3\xa5 kjempe mot Sextus Pompeius p\xc3\xa5 Sicilia. Etter seieren der ble de sendt til provinsen Macedonia. De forble lojale mot Octavian i krigen mot Marcus Antonius i 31 f.Kr., og kjempet i slaget ved Actium._NEWLINE_Etter at Octavian var blitt keiser under navnet Augustus ble de sent til Hispania for \xc3\xa5 ta del i et stort felttog mot cantabrierne i 25 til 13 f.Kr.. Tilnavnet Hispana kommer antagelig fra denne tiden, og kan ha v\xc3\xa6rt et \xc3\xa6resnavn gitt for utvist tapperhet under felttoget._NEWLINE_Etter dette var legionen antagelig del i keiseren h\xc3\xa6r ved Rhinen. Etter nederlaget ved Teutoburgerskogen ble omr\xc3\xa5det oppgitt, og legionen ble sendt til Pannonia._NEWLINE_I 43 deltok de i invasjonen av De britiske \xc3\xb8yer under Aulus Plautius. Under Boudiccas oppr\xc3\xb8r i 61 led IX Hispana store tap, og fikk gjenoppsatt med legion\xc3\xa6rer fra Germania. Siste gang de nevnes i Britannia er tidlig i det 2. \xc3\xa5rhundre, da de bygde en festning n\xc3\xa6r Eboracum. Etter dette ble de \xc3\xb8yensynlig flyttet til Germania Inferior, sannsynligvis i 108._NEWLINE_Fra 120 og utover er legionen ikke nevnt i kildene, og man regner med at den ble knust enten i det j\xc3\xb8diske oppr\xc3\xb8r under Simon bar Kokhba eller i oppr\xc3\xb8rene ved Donau i 160-\xc3\xa5rene.'